kardosdrur/scandi-wiki huggingface dataset:
Erkki Meronen

Erkki Meronen (født 4. september 1952 i Finland) er en tidligere finsk professionel bokser i let-weltervægt, der boksede de fleste af sine kampe i Danmark med Mogens Palle som manager. 

Erkki Meronen debuterede som professionel den 21. oktober 1971 ved et stævne i KB Hallen, hvor han besejrede den rutinerede franskmand Georges Perrot på knockout i 3. omgang. Meronen boksede de fleste af sine kampe i Danmark, og opnåede i løbet af få år en rekordliste med 25 sejre i lige så mange kampe, og var ved at komme ind i billedet som officiel udfordrer til EM-titlen. 

Den 6. december 1973 blev han matchet mod den rutinerede irer Pat McCormack, der tidligere havde besejret Jørgen Hansen og Børge Krogh, sidstnævnte to gange. Pat McCormack viste endnu engang, at han ikke tog til Danmark for blot at hæve hyren, da han stoppede Meronen i 4. omgang af opgøret. McCormack vandt kort efter det britiske mesterskab i letweltervægt, hvorimod Meronen søgte at stive karrieren af med en sejr over koreaneren Mi Wham Kim, der med 10 foregående nederlag ud af 10 mulige ikke overraskende blev stoppet. 

Meronen satte herefter karrieren på standby, indtil han den 14. april 1976 gjorde comeback i Helsinki mod Tiger Quaye med en sejr på TKO i 3. omgang. Efter yderligere en kamp i Finland vendte Meronen ”hjem” til Danmark igen, og vandt en række kampe, herunder over amerikaneren Dick Eklund, der kort efter gik 10 omgange mod Sugar Ray Leonard og Dave ”Boy” Green. På trods af den lange rekordliste med mange sejre, stod Meronen i skyggen af sine kolleger Jørgen Hansen og Hans Henrik Palm, hvis modstandere da også generelt var af lidt højere kvalitet. 

Den 3. november 1977 blev Meronen matchet mod den talentfulde englænder Clinton McKenzie, der i Randers Hallen stoppede Meronen i 4. omgang. Nederlaget var kun Meronens andet i 38 kampe. I sin næste kamp den 9. februar 1978 blev Meronen matchet mod englænderen Johnny Pincham, og inkasserede sit tredje nederlag, da Pincham stoppede ham i 5. omgang. 

Meronen opgav herefter boksekarrieren og efterlod sig en rekordliste bestående af 39 kampe med 36 sejre (12 før tid) og 3 nederlag. 

Meronen fungerede efterfølgende som træner for en række professionelle boksere, og fungerer i dag som kampleder og sidedommer godkendt af EBU og WBA. Meronen har fungeret som kampleder ved en række EM-kampe ved boksestævner i Danmark.

Eksterne links 
 Professionel rekordliste som bokser på boxrec.com
 Liste over kampe, hvori Meronen har fungeret som kampleder

Boksere fra Finland
Melasseulykken i Boston

Melasseulykken i Boston fandt sted den 15. januar 1919 i bydelen North End i Boston, Massachusetts. Melasse var det almindeligste sødemiddel i USA på den tid, og blev brugt i blandt andet bagværk og til produktion af rom.

Ulykken skete da en 15 m høj melassetank hos Purity Distilling Company eksploderede. Tanken indeholdt omkring 9,5 millioner liter, og eksplosionen var kraftig nok til at rive skinnerne op og vælte et tog på jernbanelinjen ved siden af fabrikken. Flere bygninger blev også raseret. Melassen strømmede ud i en bølge med en højde på mellem 2,5 og 4,5 meter, en fart anslået til ca. 56 km/t og et tryk på 200 kPa.

21 mennesker omkom og 150 blev skadet da den viskøse masse ramte dem. De fleste af dødsofrene blev kvalt af melassen. Det tog mere end seks måneder at fjerne melassen fra brostensgader, hus og biler, og vandet i havnen var stadig brunt sommeren 1919. Purity Distilling betalte over en million dollar i erstatning, hvilket svarer til omkring 11 millioner dollar i dag. Retssagen var et af de første massesøgsmål i Massachusetts.

Årsagen til ulykken er ikke helt klarlagt. Én teori er at tanken blev overfyldt, fordi selskabet ønskede at producere så meget alkohol som mulig før et forbud blev indført (hvad der skete dagen efter, da den 18. tilføjelse til USA's forfatning blev vedtaget). Andre muligheder er at gæringsprosessen i melassen tog overhånd således at trykket i tanken blev for stort, eller at de usædvanligt høje temperaturstigninger i byen førte til ustabile forhold i tanken. Det er registreret at temperaturen havde ændret sig fra −17 °C til 4 °C i tidsrummet kort før ulykken skete.

Det hævdes at der på varme dage fortsat pibler melasse op fra gaden i området omkring fabrikken.

Se også 

 Ølfloden i London

Eksterne henvisninger 

 Great Molasses Flood of 1919: Why This Deluge of Goo Was So Deadly. LiveScience 2016

Miljøkatastrofer
Begivenheder i 1919
Boston
Massachusetts' historie
Ulykker
San Theodoros

San Theodoros er et fiktivt sydamerikansk land fra tegneserierne om Tintin. Hovedstaden hedder Alcazarpolis (men har også gået under navnet Tapiocapolis og før det Los Dopicos).

Landet dukker første gang op i Det knuste øre, hvor Tintin besøger landet for at lære mere om arumbayaerne, en indiansk stamme i San Theodoros' jungle. Her erfarer han, at landet har et ustabilt styre, da general Alcazar og general Tapioca skiftevis erobrer magten fra hinanden. Tintin bliver venner med Alcazar og får en stor stilling, da denne erobrer magten fra Tapioca.

Tintin forlader dog landet i jagten på en arumbaya-fetich. I De 7 krystalkugler får vi dog at vide, at Tapioca igen har væltet Alcazar, da Tintin og kaptajn Haddock møder Alcazar i teatret, hvor han optræder under navnet Ramon Zarate. I Koks i lasten finder Tintin ud af, at Alcazar er i Europa for at købe fly til kampen mod Tapioca, og i Tintin og picaroerne lykkes det igen Alcazar at erobre magten i landet – igen med hjælp fra Tintin.

Tintin-universet
Fiktive steder
Birk (navn)

Birk er et drengenavn, der er relativt sjældent anvendt i Danmark. I 2015 var der 623 danskere med navnet Birk ifølge Danmarks Statistik.

Navnet anvendes også som mellemnavn og efternavn. Det bruges også i den norske afledning Bjørk og den svenske afledning Björk, begge disse afledninger er oprindelig et drengenavn men anvendes i dag også som pigenavn.

Navnet har flere mulige oprindelser:
 En mulig tysk forkortelse af drengenavnet Burkhard, som er dannet af det gammelhøjtyske Burg, der betyder hjælp, redning eller beskyttelse, og harti, der betyder hård eller stærk.
 En variant af drengenavnet Burke, der er kommet af det oldengelske burh, der betyder fæstning.

Kendte mennesker med navnet 
 Birk Engstrøm (født 1950), norsk fodboldspiller.

Navnet anvendt i fiktion 
 Birk er en figur i Astrid Lindgrens Ronja Røverdatter.

Referencer 

Drengenavne
Mogens

Mogens er et drengenavn, der er en fordanskning af det latinske Magnus, der betyder "stor". I Danmark er der over 16.000 personer, der bærer navnet ifølge Danmarks Statistik.

En svensk variant er Måns.

Kendte personer med navnet
Sankt Mogens (ca. 1075-1115), jarl.
Mogens Wenzel Andreasen, dansk musikskribent og oversætter.
Mogens Boisen, dansk oversætter.
Mogens Boserup, dansk økonom, lektor, forfatter og professor.  
Mogens Brandt, dansk skuespiller og madskribent.
Mogens Brems, dansk visesanger.
Mogens Brix-Pedersen, dansk skuespiller.
Mogens Bøggild, dansk billedehugger.
Mogens Camre, dansk politiker.
Mogens Clemmensen, dansk arkitekt.
Mogens Dam, dansk forfatter.
Mogens Davidsen, dansk skuespiller.
Mogens Fog, dansk modstandsmand, læge og minister.
Mogens Frey, dansk cykelrytter.
Mogens Frohn Nielsen, dansk skipper og forfatter.
Mogens Glistrup, dansk advokat og politiker.
Mogens Gøye, dansk adelsmand og storgodsejer.
Mogens Hansen, dansk hofreporter. 
Mogens Winkel Holm, dansk komponist.
Mogens Jensen, dansk politiker.
Mogens Jeppesen, dansk håndboldspiller.
Mogens Kilde, dansk (kino)organist, pianist og programredaktør.
Mogens Klitgaard, dansk forfatter.
Mogens Lind, dansk forfatter og redaktør.
Mogens Lorentzen, dansk forfatter.
Mogens Lykketoft, dansk politiker og minister.
Mogens Mogensen, dansk tekstforfatter til Gasolin'.
Mogens Jermiin Nissen, dansk forfatter og afdelingsbibliotekar.
Mogens Palle, dansk boksepromotor.
Mogens 'Django' Petersen, dansk guitarist.
Mogens Amdi Petersen, dansk skoleleder for Tvind.
Mogens Rukov, dansk manuskriptforfatter.
Mogens Skot-Hansen, dansk filmproducent.
Mogens Wieth, dansk skuespiller.
Mogens Wöldike, dansk kapelmester og organist.
Mogens Zieler, dansk billedkunstner.

Navnet anvendt i fiktion
Mogens er en novelle af J.P. Jacobsen fra samlingen Mogens og andre noveller.
Mogens er en komisk figur fra flere af Monrad & Rislunds shows.
Mogens, Mogens Missekat er en sang skrevet af Jens Sigsgaard.

Andre anvendelser
Mogens er almindeligt anvendt på dansk, når en (ukendt) kat skal benævnes (jf. sangen ovenfor).

Drengenavne
Grønjordskollegiet

Grønjordskollegiet er et kollegium beliggende på Vestamager, København, op til naturområdet Amager Fælled ved Grønjordssøen. Kollegiet er et af Danmarks største med 920 værelser og ca. 1.000 beboere. Kollegiet består af 5 blokke med 8 etager som hver har 21 enkeltværelser og 2 dobbeltværelser.

Kollegiet har en lang række faciliteter for beboerne: Hatten Bar, studierum, motionsrum, sportsbaner, bordtennisrum, møde-, fest- og øvelokaler mm. understøttet af Kollegianerforeningen.

Historie 
Kollegiet er opført i perioden 1969-1970. Der var oprindeligt planlagt at bygge ti blokke med i alt 2.000 værelser, en fællesbygning og et supermarked. Men da de første fem blokke stod færdige i 1970, gjorde kollegiets beboere modstand mod at bebygge de resterende grønne områder med yderligere blokke. På det tidspunkt havde man bygget blok 6, men ikke blok 5, så i dag hedder kollegiets blokke 1, 2, 3, 4 og 6.

Standsningen af udbygningen betød også, at den planlagte fællesblok ikke blev opført. Det medførte, at fællesfaciliteterne måtte indrettes i kollegiets kældre og nærliggende villaer, som kollegiet opkøbte. Til kollegiekontoret blev der opført en midlertidig træbarak, og kollegiets gårdmænd fik opsat skurvogne bagved kollegiet til deres frokoststue og omklædning.

Fællesbygningen 
De midlertidige barakker stod i mere end 30 år. Op gennem 1980'erne og 1990'erne var der flere tilløb til at få opført en fællesbygning, men de blev aldrig ført ud i livet, bl.a. fordi man ønskede at opføre flere boliger ved samme lejlighed – hvilket voldte mange problemer med myndighederne.

Først i 2004 fandt man endelig frem til et forslag, som kunne gennemføres. En ren fællesbygning uden boliger men med kontor, omklædning og frokoststue samt en lang række fællesfaciliteter for beboerne. Bygningen er tegnet af Nobel Arkitekter A/S og har form som en miniblok, men domineres af store vinduespartier og lyse, åbne rum. Fælleshuset er næsten 900 m² fordelt på to etager, og åbnede i juli 2006.

Kendte tidligere beboere 
 Claus Hjort Frederiksen 
 Niels Martinov 
 Anna Castberg 
 Den østtyske spion Rudolf Samiecs (aka Jörg Meyer) 
 Flemming Pless fra 1979-87

Grønjordskollegiet i dag 
Der er de senere år gjort mange tiltag for at højne kollegiets stand og generelt modernisere, bl.a. ved opførelse af nyt fælleshus, multisport- og beachvolleybane, renovering af garvene og alle køkkener, udskiftning fra gulvtæppe til trægulve på værelserne, renovering af læsesal og installation af miljøvenlige løsninger til fx ventilation, varme og affaldshåndtering. I 2015 blev der installeret solceller på tagene.

Referencer

Eksterne henvisninger 
 Grønjordskollegiets officielle hjemmeside
 Uofficiel infoside for beboerne

Amager
Kollegier i København
§ 17, stk. 4-udvalg

Et §17, stk. 4-udvalg er et midlertidigt politisk udvalg, som en kommunalbestyrelse i henhold til Styrelsesloven kan nedsætte til at varetage særlige opgaver, eller til at fungere som rådgivende eller forberende udvalg for kommunalbestyrelsen, økonomiudvalget eller et af de stående udvalg. Navnet refererer til den paragraf i loven, der giver mulighed for at nedsætte sådanne udvalg.

Sammensætningen af udvalget besluttes af kommunalbestyrelsen, som også fastlægger de nærmere regler for §17, stk. 4-udvalgets arbejde.

Et eksempel på et §17, stk. 4-udvalg er fra Odense, hvor byrådet i 2005 nedsatte et udvalg, der skulle komme med et udspil til en ny sundhedspolitik for kommunen.

Kommunalpolitik i Danmark
Sundhedspolitik
Hjemmearbejde

Hjemmearbejde også kaldet distancearbejde, er en arbejdsform hvor en virksomheds ansatte har mulighed for at arbejde fra deres private bopæl over telefoni og/eller en opkobling på internettet og ved anvendelse af elektroniske hjælpemidler. 

Samme arbejde kunne være udført på aktuelle virksomhed.

Beskæftigelsesministeriet  har udsendt vejledning, som omhandler arbejdsmiljølovgivningens krav, når den ansatte arbejder hjemme. At-vejledning D.2.9, Oktober 2003 - Opdateret Oktober 2014.

Vejledningen administreres af Arbejdstilsynet.

Se også 
 Digital nomade

Referencer

Arbejdsmarkedet
Arbejdsliv
Thomas Villadsen

Thomas Villadsen (født 4. september 1984) er en dansk tidligere fodboldspiller, og er i dag målmandtræner i Lyngby BK.

Karriere

Ungdom 
Villadsen startede i Vanløse IF og spillede der indtil junioralderen, hvor han flyttede til Farum. Efterfølgende flyttede han til KB. I sin tid i KB, blev han indkaldt til det danske U/20 og U/21-landshold, men fik ikke debut på holdene, da han fungerede som reserve for Kevin Stuhr Ellegaard.

FC København 
Han underskrev sin første fuldtidskontrakt med FC København fra april 2006, hvor han spillede indtil sommeren 2007. Men han nåede aldrig at optræde på 1. holdet, da han var tredjevalg efter Magnus Kihlstedt og Benny Gall.

FC Emmen 
Da hans kontrakt med FC København udløb i sommeren 2007 underskrev han en kontrakt med den hollandske klub FC Emmen i den næstbedste hollandske række. I sin første sæson med klubben, blev Villadsen både kåret til rækkens bedste målmand og FC Emmens bedste spiller.

FC Nordsjælland (2009) 
Da hans kontrakt med FC Emmen udløb i sommeren 2009, vendte han tilbage til Danmark og underskrev en tre månededer lang kontrakt med FC Nordsjælland. Han nåede ikke at spille nogen ligakampe for klubben, før han flyttede til den rumænske klub FC Ceahlăul Piatra Neamţ i februar 2010.

FC Ceahlăul Piatra Neamţ 
I februar 2010 indgik Villadsen en tre et halvt år lang kontrakt med den rumænske oprykkerklub FC Ceahlăul Piatra Neamţ. Villadsen kunne dog ikke forhindre at klubben rykkede ned i den næstbedste rumænske række i sommeren 2010. På trods af nedrykningen høstede Villadsen ros for sine præstationer og tiltrak sig tilsyneladende interesse fra rumænske topklubber. Efter halvanden år i klubben blev Villadsen i august 2011 udpeget til anfører i klubben. Herefter ventede et turbulent efterår, hvor Villadsen var ude og inde af førsteholdet, hvorefter han begyndte at se sig om efter en klub i den hjemlige Superliga.

FC Nordsjælland 
Den 5. juli 2012 meddelte de nykårede danske mestre FC Nordsjælland at de havde indgået en 2 årig kontrakt med Villadsen.
Det blev dog ikke til meget spilletid i FC Nordsjælland, hvor Villadsen kom til at stå i skyggen af førstemålmand Jesper Hansen. Det blev således kun til 2 kampe i pokalturneringen mod Svebølle og FC Midtjylland inden han i sommeren 2013 blev udlejet til AC Horsens i 1. division i det sidste år af kontrakten med FC Nordsjælland.

FC Vestsjælland 
Den 2. juli 2014 blev det offentliggjort, at kontraktløse Villadsen skiftede til FC Vestsjælland.

Trænerkarriere 
Mandag den 7. januar 2019 tiltrådte Thomas Villadsen som målmandstræner for Lyngby BK.

Referencer

Eksterne henvisninger 
 
 Thomas Villadsen, all-time Superstats.dk

Fodboldspillere fra Danmark
Fodboldspillere fra Vanløse IF
Fodboldspillere fra FC København
Fodboldspillere fra FC Nordsjælland
Fodboldspillere fra FC Emmen
Fodboldspillere fra AC Horsens
Fodboldspillere fra FC Vestsjælland
Primtalsopløsning

Ethvert naturligt tal n større end 1 kan skrives entydigt som et produkt af primtal (eventuelt med gentagelser). Dette produkt kaldes primtalsopløsningen af n, og at primtalsopløsningen altid findes og er entydig kaldes aritmetikkens fundamentalsætning.

For eksempel er 45 = 5 x 9 = 5 x 3 x 3 et produkt af primtal (hvor primtallet 3 optræder 2 gange).

Opløsning
Ole Bjur

Ole Bjur (født 13. september 1968) er en dansk sportschef og tidligere professionel fodboldspiller. I perioden fra 1991-2000 spillede han 284 kampe for Brøndby IF. Han blev oftest brugt på højrekanten.

Inden han skiftede til Brøndby IF spillede han for 2. divisionsholdet Vanløse.

Han spillede tre landskampe i 1996-1997. Hans eneste mål for landsholdet faldt i debutkampen, da han 14.08.96 scorede sejrsmålet på udebane mod Sverige.

Ole Bjur blev den 1. marts 2011 udnævnt som sportsdirektør i Brøndby IF, men blev opsagt den 10. juni 2013 grundet svigtende sportslige resultater i klubben.

Referencer

Eksterne henvisninger 

Fodboldspillere fra Danmark
Viktor Dyk

Viktor Dyk (født 31. december 1877 i Pšovka u Mělníka, død 14. maj 1931 i Lopud) var en tjekkisk forfatter, dramatiker og politiker.

Eksterne henvisninger 

Dramatikere fra Tjekkiet
Politikere fra Tjekkiet
Baris Özcan

Baris Özcan (født 9. juli 1981) er en dansk professionel fodboldspiller, hvor hans primære position på banen er i forsvaret. Hans nuværende klub er 1. divisionsklubben Boldklubben Fremad Amager, som han skrev kontrakt med i slutningen af 2004. Han debuterede for klubben d. 6. marts 2005 mod FC København. I januar 2007 fik han tildelt anførerbindet efter holdets tidligere anfører Mikkel Blavnsfeldt.

Özcan repræsenterede Brøndby IF i 4 U-19 landskampe i 1999. Han kom til AGF fra Brøndby IF i 2001 og nåede 35 Superliga-kampe, inden hans kontrakt udløb i juni 2002. Han debuterede for AGF den 12. marts [2001] mod Akademisk Boldklub og spillede sin sidste kamp den 22. april 2002 igen mod Akademisk Boldklub. Sidenhen gik turen (som transferfri) til FC Aarhus, Boldklubben Skjold og Fremad Amager.

Spillerkarriere 

 1990-1994: SB 50 Ishøj
 1995-2001: Brøndby IF
 2001-2002: AGF, 35 kampe og 1 mål, Superligaen
 2002-2003: FC Aarhus, 1. division
 2003-2004: Boldklubben Skjold, 1. division
 2004-: Boldklubben Fremad Amager, 53 kampe og 4 mål, 1. division 
 2014-2019 Ishøj Boldklub, Serie 1
 2020-: Vb 1968, Sjællands serien

Noter 

Fodboldspillere fra Danmark
Fodboldspillere fra SB 50 Ishøj
Fodboldspillere fra Brøndby IF
Fodboldspillere fra AGF
Fodboldspillere fra Boldklubben Skjold
Fodboldspillere fra Fremad Amager
Fodboldspillere fra Ishøj Boldklub
Mohammed Abdalas

Mohammed Abdalas (født 26. oktober 1986) er en marokkansk-dansk forhenværende professionel fodboldspiller, hvis primære position var på den offensive højre midtbane og sekundært som angrebsspiller.

Spillerkarriere 
Mohammed Abdalas' far rejste til Danmark for at arbejde og familien stødte til nogle år senere. Mohammed Abdalas blev således født i Marokko og kom til Danmark som fire-årig. Som lille flyttede Abdalas og familien fra Vesterbro til Urbanplanen på Amager og blev indmeldt på Dyvekeskolen. Abdalas begyndte at spille fodbold på nærliggende boldbaner i Sundby Idrætspark og meldte sig snart ind i Boldklubben Fremad Amager. Abdalas har igennem hele sin ungdom spillet for fodboldklubben, med undtagelse af et enkelt år som drengespiller i naboklubben Boldklubben 1908 og et halvt år som yngling hos B.93.

Abdalas blev udtaget som junior til at spille for det fælles elite-ungdomshold, FS Amager og opnåede efterfølgende spilletid i Ynglinge 2. division inden han startede med at spille på Fremad Amagers andethold, som på det tidspunkt var placeret i Københavnsserien. Mohammed Abdalas var en af de styrende kræfter på både klubbens andethold i Københavnsserien og dens U/21-hold, som han spillede flere kampe for, hvilket med virkning fra den 1. maj 2006 resulterede i en kontraktunderskrivelse med den daværende 1. divisionsklub Fremad Amager. Den højre-fodede midtbanespiller fik sin officielle debut for barndomklubbens 1. seniorhold den 9. august 2006 i forbindelse med en udebanekamp mod Skovshoved IF i 1. runde af DBUs Landspokalturnering, da han i det 70. minut blev skiftet ind i stedet for Dennis Madsen – kampen blev vundet 2-0 af Fremad Amager. Abdalas nåede sidenhen at medvirke i 10 kampe (ingen mål) i hans første sæson for amagerkanerne, der efter 2006/07-sæsonen rykkede ned i den tredje bedste række. Efter 15 førsteholdskampe med seks scoringer til følge i efterårssæsonen 2007 besluttede divisionsklubbens ledelse den 13. marts 2008, et halvt år før den oprindelige kontraktudløb, at underskrive en kontraktforlængelse med den teknisk dygtige fodboldspiller for yderligere to år.

Abdalas indstillede spillerkarrieren i 2018,
da Fremad Amagers nye ejere afviste at forlænge hans kontrakt.
Abdalas spillede i alt 268 kampe for Fremad Amager over to perioder.

Referencer

Ekstern kilde/henvisning 
 
 Mohammed Abdalas' spillerprofil på fca.dk (arkiveret, 2009)

Fodboldspillere fra Danmark
Fodboldspillere fra Marokko
Fodboldspillere fra Fremad Amager
Fodboldspillere fra Hvidovre IF
Fodboldspillere fra FC Nordsjælland
Fodboldspillere fra Amager (fodboldhold)
Fodboldspillere fra B.93
Dennis Madsen (fodboldspiller)

Dennis Madsen (født 20. februar 1979) er en dansk professionel fodboldspiller, hvor hans primære position er på midtbanen.

Karriere 
Han debuterede for FC Fredericia den 1. april 1999 hjemme mod Farum Boldklub efter at have skrevet kontrakt med virkning fra den 1. januar 1999. Han skiftede i sommeren 2003 til 2. divisionsklubben Kolding FC.

Han skrev kontrakt med Fremad Amager i starten af 2005-06-sæsonen. Han debuterede for Fremad Amager den 30. juli 2005 mod Boldklubben Frem. Han forlod Fremad Amager i sommeren 2007.

Referencer

Eksterne henvisninger 
 

Fodboldspillere fra Danmark